Un asistent medical de la Spitalul Universitar din București susține că a fost amenințat că va fi dat în judecată și acuzat de calomnie, după ce și-a susținut colegii care au protestat ieri față de condițiile mizere din spital și a publicat o fotografie cu o masă de operații ruptă.

Citiți și: VIDEO. Reacția managerului Spitalului Universitar, când angajații au vrut să-i spună în direct nemulțumirile

„Doamna prim-ministru Dăncilă, așa arată Masa de Operații din Sala de Urgență a Secției de Ortopedie a Spitalului Universitar de Urgență București. Sunt curios daca aveți curajul sa va puneți pe aceasta masa? Pacienții au”, a scris asistentul medical în urmă cu trei zile, publicând o imagine cu o masă de operații ruptă.

Ulterior, el a anunțat că va intra în greva foamei în semn de protest față de condițiile din spital. „Se pare că se caută fișa postului, mi se pregătesc mari surprize, au început amenințările. Nu mă tem de nimeni decât de Bunul Dumnezeu. Am înțeles că am calomniat spitalul și că voi fi dat în judecată. Cinstit sa fiu, ce este mai grav? Adevărul spus de mine sau abuzurile din spitalul Universitar? Distribuiți va rog sa vadă toată țara cum oamenii sunt amenințați în caz că vorbesc. Să vadă toată lumea și cei din Diaspora ce mizerii sunt aici. Nu voi renunța indiferent de repercusiuni”, a scris asistentul.

Coincidenţă sau nu, după protestul de luni, în curtea Spitalului Universitar Bucureşti au început să vină maşini cu materiale sanitare. Mai mulţi angajaţi au trimis reporterilor Digi24 dovezile.

Angajaţii se plâng că unul dintre cele mai mari spitale din ţară suferă de mult de lipsuri, dar spun că acestea nu sunt descoperit niciodată.

„Pe nimeni nu interesează. Vin controale anunțate. Ar trebui să vină inopinant. Când vin controale, avem de toate. E bine pentru noi când vin controale”, spune Daniel Simion, asistent medical.

Citiți și: „Intră muștele de la morgă în blocul operator”! Dezvăluiri șocante despre condițiile în care se lucrează la Spitalul Universitar

Lipsa banilor, invocată de conducerea Spitalului Universitar, nu este confirmată de documentele în posesia cărora au intrat reporterii Digi24. Acestea arată că, în ultimii șapte ani, Ministerul Sănătăţii a dat clinicii aproape 58 de milioane de lei pentru dotarea cu aparatură şi peste 100 de milioane de lei pentru renovări, dar nu toate fondurile au fost cheltuite.